
DJNovice  - september 2026
OBVESTILO – PREDLOG UREDBE EVROPSKEGA PARLAMENTA IN SVETA O JAVNIH NAROČILIH IN KONCESIJAH (AKT O JAVNEM NAROČANJU)
Evropska komisija je dne 9. 9. 2026 sprejela predlog nove uredbe za posodobitev in poenostavitev zakonodajnega okvira javnih naročil EU − Public Procurement Act (PPA) (Akt o javnem naročanju). Prenova je bila napovedana v političnih smernicah predsednice Evropske  komisije von der Leyen. Odgovarja na dolgotrajne pomanjkljivosti, ki jih je ugotovilo Evropsko računsko sodišče, vključno z upadajočo konkurenco, omejeno udeležbo MSP in čezmejno udeležbo ter porastom postopkov z eno samo ponudbo. Sledi tudi pozivom Sveta Evropske unije in Evropskega parlamenta k strateškemu, poenostavljenemu in konkurenčnemu okviru.  Prav tako odgovarja na priporočila iz poročil Draghija in Lette, ki javna naročila izpostavljata kot strateško orodje za krepitev evropske industrijske baze, podporo inovacijam, pospeševanje zelenega in digitalnega prehoda ter okrepitev gospodarske varnosti. 
S predlaganim aktom Evropska komisija predlaga ambiciozno prenovo, s katero naj bi javna naročila postala enostavnejša, prožnejša in učinkovitejša. To bo pripomoglo k dokončnemu vzpostavljanju enotnega trga za javna naročila, ki predstavljajo približno 15 % BDP EU. 
Predlagan akt gradi na prednostih enotnega trga na štirih ključnih področjih, in sicer: 
· enostavnejših in jasnejših pravilih;
· eni sami platformi za vsa javna naročila v EU;
· močnejši podpori okoljskim, socialnim in inovacijskim ciljem ter
· večji varnosti, odpornosti in strateški avtonomiji.

Več informacij o tem je na dostopno na povezavi Commission proposes simpler and more strategic Public Procurement rules.
VABILO – K SODELOVANJU V PRVEM PREGLEDU INSTRUMENTA ZA MEDNARODNO JAVNO NAROČANJE (IPI)
Evropska komisija je 8. septembra 2026 začela prvi pregled instrumenta za mednarodno javno naročanje (angleško International Procurement Instrument - IPI).
Zaradi vse večjih ovir na trgih javnih naročil zunaj EU so mnenja industrije EU in drugih zainteresiranih deležnikov ključna za uspešen pregled.
Cilj posvetovanja je ovrednotiti njihove izkušnje pri uporabi tega instrumenta in pripraviti podlage za morebitne spremembe, ki bi povečale učinkovitost instrumenta.
Evropska komisija želi zbrati dokaze in mnenja zainteresiranih deležnikov, med drugim tudi podjetij in javnih naročnikov iz EU glede:
· področja uporabe instrumenta IPI,
· pravil za določanje porekla,
· učinkovitosti spletnega orodja za vlaganje pritožb glede ovir na trgih javnih naročil v državah zunaj EU,
· preiskav v okviru instrumenta IPI in posvetovanj z državami zunaj EU,
· ustreznosti pragov za uporabo ukrepov IPI,
· oblike in obsega ukrepov IPI,
· izpolnjevanja obveznosti s strani izbranih ponudnikov ter
· izjem od ukrepov IPI.

Vaše mnenje lahko podate na portalu komisije 'Povejte svoje mnenje' (angleško 'Have your say'). Rok za podajo mnenja je 1. december 2026.
Mnenja bodo Evropski komisiji pomagala pri boljšem pregledu instrumenta IPI, s končnim ciljem zaščite interesov podjetij iz EU pri dostopu do trgov javnih naročil po vsem svetu. Zato vse zainteresirane deležnike, vključno slovenske ponudnike, ki poslujejo na tretjih trgih, pozivamo, da predstavijo svoje izkušnje in prispevajo k čim večji učinkovitosti instrumenta IPI. 
VABILO – K SODELOVANJU V ANKETI O UPORABI UMETNE INTELIGENCE V JAVNEM NAROČANJU
Umetna inteligenca odpira nove možnosti tudi na področju javnega naročanja. Vabimo vas k sodelovanju v kratki anonimni anketi, s katero želimo pridobiti vaše mnenje o možnostih uporabe umetne inteligence v postopkih javnega naročanja.
V anketi nas zanimajo predvsem področja, na katerih bi bila uporaba umetne inteligence lahko koristna, njene potencialne prednosti in tveganja ter pogoji, ki bi jih bilo treba upoštevati pri njenem uvajanju.
Izpolnjevanje ankete traja približno 8 minut.
Povezava do ankete: https://1ka.arnes.si/a/8d06159b .
Prosimo vas, da anketo izpolnite do vključno 18. 10. 2026.
Za vaše sodelovanje in prispevek se vam zahvaljujemo.

STIK Z NAMI
Ministrstvo za notranje zadeve in javno upravo, Direktorat za javno naročanje, Tržaška cesta 21, 1000 Ljubljana

Telefonsko svetovanje (sistem javnega naročanja): 01 478 1688, vsak torek in četrtek med 9.00 in 12.00 uro: https://ejn.gov.si/direktorat/pomoc-uporabnikom.html

Tehnična pomoč (e-JN, portal javnih naročil, portal eRevizija): 080 2002, vsak dan od ponedeljka do petka med 8.00 in 16.00 uro ali na elektronski naslov ekc@gov.si 

Enota za pomoč uporabnikom, ki izvajajo oziroma sodelujejo pri javnih naročilih, sofinanciranih s sredstvi EU (help- desk): https://ejn.gov.si/direktorat/pomoc-uporabnikom.html

